b'\n_START_ARTICLE_\nBredkortvinger\n_START_SECTION_\nUtseende\n_START_PARAGRAPH_\nSm\xc3\xa5 (vanligvis 1 \xe2\x80\x93 2 mm), brede, litt flate biller, gulaktige, brunaktige eller svarte. Hodet er bredere enn langt med sm\xc3\xa5 fasett\xc3\xb8yne. Hos slekten Metopsia er det firkantet, hos de andre slektene omtrent trekantet i omriss. Antennene ender i en svakt antydet k\xc3\xb8lle. Brystskjoldet (pronotum) er bredere enn langt. Hos slekten Proteinus er sidene jevnt krummet, hos Megarthrus og Metopsia er de innsk\xc3\xa5ret ved bakhj\xc3\xb8rnene. Dekkvingene er ganske lange, mye lengre enn brystskjoldet, og dekker de fremste ryggleddene. Bakkroppen er bred og noe flattrykt. Beina er korte og ganske kraftige, leggene (tibiae) er noe utvidet s\xc3\xa6rlig hos hannene.\n_START_SECTION_\nLevevis\n_START_PARAGRAPH_\nArtene finnes ofte tallrikt i kompost og p\xc3\xa5 sopp. Slekten Metopsia, som er ganske sjelden i Norge, ser ut til \xc3\xa5 v\xc3\xa6re knyttet til gressmarker. Disse billene flyr godt og man kan finne dem svermende i solskinn.'